ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0430/98 υποβολή: Leonie van Bladel (UPE) προς το Συμβούλιο (25 Φεβρουαρίου 1998)

Θέμα: Αντισιμιτικός ραδιοφωνικός σταθμός στην Πολωνία

1. Έχει πληροφορηθεί το Συμβούλιο για τον πολωνικό ραδιοφωνικό σταθμό με το όνομα «Maria» που απολαμβάνει μεγάλης δημοτικότητας ανάμεσα στον πολωνικό πληθυσμό;

2. Έχει πληροφορηθεί το Συμβούλιο ότι ο εν λόγω ραδιοφωνικός σταθμός, κατά τη διάρκεια των προγραμμάτων του, εκπέμπει ανακοινώσεις αντισιμιτικού περιεχομένου;

3. Φρονεί το Συμβούλιο ότι τέτοιοι ραδιοφωνικοί σταθμοί προτρέπουν τον κόσμο σε αισθήματα ξενοφοβίας;

4. Στο πλαίσιο των διαπραγματεύσεων για την ένταξη της Πολωνίας στην ΕΕ, είναι διατεθειμένο το Συμβούλιο να διερευνήσει εάν η πολωνική νομοθεσία προβλέπει διάταξη σύμφωνα με την οποία οι πράξεις ξενοφοβίας καθίστανται κολάσιμες;

5. Εάν όχι, είναι διατεθειμένο το Συμβούλιο να προβεί σε διαβουλεύσεις με την πολωνική κυβέρνηση για την εκπόνηση μιας τέτοιας νομοθεσίας;

Απάντηση (29 Απριλίου 1998)

Οι διαπραγματεύσεις προσχώρησης της Πολωνίας άρχισαν στις 31 Μαρτίου 1998. Η θέση της 'Ενωσης είναι ότι η προσχώρηση συνεπάγεται την πλήρη αποδοχή και την εφαρμογή του «κεκτημένου». Αυτό ισχύει ιδίως για τις διατάξεις που αφορούν τη δράση καταπολέμησης του ρατσισμού και της ξενοφοβίας και άλλα συναφή μέτρα. Οι σημαντικότερες από αυτές τις διατάξεις παρατίθενται κατωτέρω:

i) Κοινή δράση, της 15ης Ιουλίου 1996, που ενέκρινε το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση, σχετικά με την καταπολέμηση του ρατσισμού και της ξενοφοβίας (ΕΕ L 185, 24.7.1996, σελ. 5).

Τίτλος Ι Α (α): Προκειμένου να διευκολυνθεί η καταπολέμηση του ρατσισμού και της ξενοφοβίας, κάθε κράτος μέλος δεσμεύεται, σύμφωνα με τη διαδικασία του τίτλου ΙΙ, να εξασφαλίσει ενεργό δικαστική συνεργασία όσον αφορά αδικήματα που βασίζονται στις ακόλουθες μορφές συμπεριφοράς και, εάν είναι αναγκαίο για τη συνεργασία, είτε να καταστήσει τις συγκεκριμένες μορφές συμπεριφοράς ποινικώς κολάσιμες είτε, αντ' αυτού και εν αναμονή της ενδεχόμενης θέσπισης των αναγκαίων διατάξεων, να παρεκκλίνει από την αρχή του διττού αξιοποίνου για τις συμπεριφορές αυτές:

(α) δημόσια υποκίνηση διακρίσεων, βίας ή φυλετικού μίσους έναντι ομάδας προσώπων ή μέλους ομάδας, προσδιοριζόμενης με βάση το χρώμα, τη φυλή, τη θρησκεία ή την εθνική ή εθνοτική καταγωγή.

ii) Οδηγία του Συμβουλίου της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (ΕΕ L 298, 17.10.1989, σελ. 23)

Άρθρο 12: Η τηλεοπτική διαφήμιση δεν πρέπει να εισάγει διακρίσεις λόγω φυλής, φύλου ή ιθαγένειας.

Άρθρο 22: Τα κράτη μέλη μεριμνούν ώστε οι εκπομπές να μην περιλαμβάνουν καμία παρότρυνση σε μίσος λόγω διαφορών φυλής, φύλου, θρησκείας ή ιθαγένειας.

iii) Κανονισμός του Συμβουλίου της 2ας Ιουνίου 1997, για την ίδρυση Ευρωπαϊκού Παρατηρητηρίου των φαινομένων ρατσισμού και ξενοφοβίας (ΕΕ L 151 της 10.6.1997, σελ. 1).
ΓΡΑΠΤΗ ΕΡΩΤΗΣΗ E-0038/98 υποβολή: Gianni Tamino (V) προς την Επιτροπή (29 Iανουαρίου 1998)

Θέμα: Δεύτερη έκθεση άρθρου 26 της οδηγίας 86/609/ΕΟΚ

Ύστερα από την απάντηση στην ερώτηση Ε-2376/97 ((ΕΕ C 76 της 11.3.1998, σελ. 102. ))

1. Επιβεβαιώνει η Επιτροπή ότι δεν θα τηρήσει το άρθρο 26 της οδηγίας 86/609/ΕΟΚ ((ΕΕ L 358 της 18.12.1986, σελ. 1. )) που προβλέπει την υποβολή έκθεσης στο Συμβούλιο και το Ευρωπαϊκό Κοινοβούλιο «σε τακτά χρονικά διαστήματα που δεν θα υπερβαίνουν τα τρία έτη», δεδομένου όιτι η προθεσμία αυτή έληξε στις 27 Μαΐου 1997;

2. Είναι δυνατόν να ενημερωθώ για «τους συμφωνημένους στατιστικούς πίνακες σε κοινοτικό επίπεδο σχετικά με τον αριθμό των ζώων που χρησιμοποιήθηκαν σε πειράματα»;

3. Το γεγονός ότι τα κράτη μέλη έχουν αναλάβει την υποχρέωση να ολοκληρώσουν τους συμφωνημένους στατιστικούς πίνακες έως το 1999 σημαίνει ότι πριν από την επόμενη τριετία η Επιτροπή δεν θα ανακοινώσει κανένα στοιχείο σχετικά με το ζήτημα αυτό;

4. Το δεδομένο αυτό, εφόσον επιβεβαιωθεί, πώς συμβιβάζεται με τους όρους της οδηγίας 97/18/ΕΚ ((ΕΕ L 114 της 1.5.1997, σελ. 43. )) «που αναβάλλει την προθεσμία μετά την οποία απαγορεύονται οι πειραματικές δοκιμές σε ζώα συστατικών η συνδυασμών συστατικών προϊόντων καλλωπισμού;

Απάντηση της κας Bjerregaard εξ ονόματος της Επιτροπής (2 Μαρτίου 1998)

Η Επιτροπή σκοπεύει να εκπληρώσει τις υποχρεώσεις που απορρέουν από το άρθρο 26 της οδηγίας 86/609/ΕΟΚ σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς. Η προετοιμασία της δεύτερης στατιστικής έκθεσης άρχισε αμέσως το 1997, όταν κατέστη σαφές ότι η εφαρμογή της συμφωνηθείσας κοινής δέσμης στατιστικών πινάκων δεν θα ολοκληρωνόταν πριν από τα τέλη του 1998. Η έκθεση πρόκειται να δημοσιοποιηθεί στα τέλη Απριλίου του 1998.

Αντίγραφο της συμφωνηθείσας δέσμης στατιστικών πινάκων θα αποσταλεί απευθείας στο Αξιότιμο Μέλος του Κοινοβουλίου και στην Γραμματεία του Κοινοβουλίου.

Όπως προαναφέρθηκε, η δεύτερη στατιστική έκθεση που στηρίζεται σε μη εναρμονισμένα δεδομένα, πρόκειται να δημοσιοποιηθεί στα τέλη Απριλίου του 1998.

Όσον αφορά τα καλλυντικά προϊόντα, η Επιτροπή θα ενσωματώσει τα δεδομένα που διαβιβάζουν τα κράτη μέλη στην ετήσια έκθεσή της του 1997 επί της προόδου που έχει συντελεστεί στην ανάπτυξη, έλεγχο ορθότητας και νομική αποδοχή μεθόδων που δύνανται να υποκαταστήσουν τη διενέργεια πειραμάτων επί ζώων, σύμφωνα με το άρθρο 4 παράγραφος 1 σημείο 1 της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, όπως τροποποιήθηκε από την οδηγία 93/35/ΕΟΚ του Συμβουλίου της 14ης Ιουνίου 1993 ((EE L 151 της 23.6.1993. )).
ΓΡΑΠΤΗ ΕΡΩΤΗΣΗ E-0278/98 υποβολή: Panayotis Lambrias (PPE) προς την Επιτροπή (13 Φεβρουαρίου 1998)

Θέμα: Νέο πρόγραμμα Leader

Σύμφωνα με πρόσφατες δηλώσεις του Επιτρόπου κ. Fischler σχεδιάζεται επέκταση του προγράμματος Leader σε όλη την αγροτική Ευρώπη. Αναγνωρίζοντας ότι η αγροτική πολιτική της Ένωσης είναι σε μεταβατική κατάσταση, ερωτάται η Επιτροπή:

1. Αν προτίθεται να λάβει μέτρα ώστε να μην παρουσιασθεί μείωση των ήδη κεκτημένων στις περιοχές των στόχων 1 και 5β και να συνεχισθεί, με το νέο πρόγραμμα Leader, η ουσιαστική και αντίστοιχη με τις παρουσιαζόμενες ανάγκες χρηματική τους ενίσχυση,

2. Αν προτίθεται να αυξήσει σημαντικά τους πόρους του νέου προγράμματος Leader για να ανταποκριθεί στο αυξανόμενο εύρος περιοχών κάλυψης και στην ανάγκη δραστικότερης στήριξης των λιγότερο ανεπτυγμένων περιοχών της Ευρωπαϊκής Ένωσης.

Απάντηση του κ. Fischler εξ ονόματος της Επιτροπής (24 Μαρτίου 1998)

1. Η Επιτροπή προτείνει για τις περιφέρειες οι οποίες είναι σήμερα επιλέξιμες δυνάμει των στόχων 1 και 5β και οι οποίες δεν θα είναι πλέον επιλέξιμες σύμφωνα με τα κριτήρια επιλογής για τη νέα περίοδο, να επωφεληθούν για μια μεταβατική περίοδο, μιας χρηματοδοτικής στήριξης μέσω των περιφερειακών προγραμμάτων τα οποία καταρτίζονται από την Επιτροπή με τη συγκατάθεση και του ενδιαφερομένου κράτους μέλους.

Η νέα πρωτοβουλία γεωργικής ανάπτυξης, η οποία αναφέρεται ως «νέο Leader» από το Αξιότιμο Μέλος του Κοινοβουλίου - μπορεί να αποτελέσει ένα συμπλήρωμα στήριξης για τις περιφέρειες αυτές στο πλαίσιο των κατευθυντήριων γραμμών, των σχετικών με τους στόχους της και το πεδίο παρέμβασής της, τα οποία θα καθοριστούν από την Επιτροπή.

2. Η Επιτροπή προτείνει 5% των πόρων των Διαρθρωτικών Ταμείων να χορηγηθούν στις τρεις κοινοτικές πρωτοβουλίες, εκ των οποίων η μία θα είναι η πρωτοβουλία για την αγροτική ανάπτυξη, αλλά δεν έχει ακόμη προβεί σε κατανομή μεταξύ των πρωτοβουλιών. Η συγκέντρωση των πιστώσεων στις τρεις κοινοτικές πρωτοβουλίες (αντί 14 που είναι σήμερα), θα επιτρέψει την ενίσχυση της εφαρμογής στους επιλεγέντες τομείς.
ΓΡΑΠΤΗ ΕΡΩΤΗΣΗ E-0491/98 υποβολή: Anna Karamanou (PSE) προς την Επιτροπή (2 Μαρτίου 1998)

Θέμα: Πλημμύρες στη Βόρεια Ελλάδα

Η χθεσινή - 5 Φεβρουαρίου 1998 - κακοκαιρία έπληξε με ιδιαίτερη δριμύτητα τα νησιά του Βορείου Αιγαίου, την Ανατολική Μακεδονία και τη Θράκη, προκαλώντας τον πνιγμό ενός ανθρώπου στη Θάσο, μεγάλες ζημιές στο οδικό και σιδηροδρομικό δίκτυο, στις γεωργικές καλλιέργειες, σε εκατοντάδες σπίτιτα και καταστήματα, που πλημμύρισαν στη διάρκεια καταστροφικών και πρωτοφανούς έντασης βροχοπτώσσεων. Οι απώλειες προστίθενται σε εκείνες της 2.2.98 όπου τρεις άνθρωποι έχασαν τη ζωή τους στη Λέσβο.

Ερωτάται η Ευρωπαϊκή Επιτροπή: Προτίθεται να εξετάσει τη δυνατότητα διάθεσης κοινοτικών πόρων, ώστε να αποκατασταθούν οι ζημιές που προκλήθηκαν λόγω φυσικής καταστροφής;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0491/98 και E-0740/98 (27 Μαρτίου 1998)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση E-440/98 του κ. Alavanos ((βλέπε σελίδα 105. )).
ΓΡΑΠΤΗ ΕΡΩΤΗΣΗ P-0615/98 υποβολή: Angela Billingham (PSE) προς την Επιτροπή (25 Φεβρουαρίου 1998)

Θέμα: Μελέτη των κινδύνων πρόκλησης καρκίνου από υφαντουργικά και δερμάτινα προϊόντα

Θεωρεί η Επιτροπή ότι τα πορίσματα της μελέτης για τους κινδύνους πρόκλησης καρκίνου από υφαντουργικά και δερμάτινα προϊόντα που υποβάλλονται σε επεξεργασία με αζωχρωστικές ουσίες, μελέτη που καλύπτεται από την πρόσκληση για υποβολή προσφορών αριθ. III/96/61 του Ιουλίου 1996, θα προκαλέσουν ενέργειες από πλευράς εμπόρων υποδημάτων στην Ευρωπαϊκή Ένωση;

Θεωρεί η Επιτροπή ότι οι κίνδυνοι για την υγεία δικαιολογούν την ανάγκη παρέμβασης του νομοθέτη και εάν όχι, προτίθεται να λάβει μέτρα για να άρει τις εθνικές απαγορεύσεις σχετικά με τις αζωχρωστικές ουσίες που έρχονται σε αντίθεση με την Ενιαία Αγορά;

Απάντηση του κ. Bangemann εξ ονόματος της Επιτροπής (25 Μαρτίου 1998)

Η μελέτη των κινδύνων καρκινογένεσης που συνδέονται με τα κλωστοϋφαντουργικά και δερμάτινα προϊόντα που βάφονται με ορισμένες αζωικές χρωστικές αποτελεί τμήμα προγράμματος που τροχιοδρομήθηκε από την Επιτροπή για την διερεύνηση της αναγκαιότητας θέσπισης εναρμονισμένων περιορισμών στην εμπορία και χρήση καρκινογόνων αζωικών χρωστικών καθώς και την διερεύνηση των οικονομικών και άλλων συνεπειών των εν λόγω περιορισμών.

Η εκτίμηση της επικινδυνότητας δεν έχει ακόμη ολοκληρωθεί και ως εκ τούτου είναι πρόωρο να συναχθούν έγκυρα συμπεράσματα για την αναγκαιότητα ή μη της λήψεως μέτρων σε συγκεκριμένους τομείς. Εν πάση περιπτώσει, η τελική έκθεση δεν πρόκειται να καθυστερήσει.

Το αποτέλεσμα της εκτίμησης της επικινδυνότητας, καθώς και τα αποτελέσματα της μελέτης για τα πλεονεκτήματα και μειονεκτήματα της απαγόρευσης ορισμένων αζωικών χρωστικών και προϊόντων που τυγχάνουν επεξεργασίας από τις ουσίες αυτές, όπως επίσης και της μελέτης για τα αποτελέσματα μιας απαγόρευσης στους προμηθευτές στις αναπτυσσόμενες χώρες, θα παράσχει στοιχεία για την ανάγκη ύπαρξης και την αναλογικότητα εναρμονισμένων περιορισμών. Τα αποτελέσματα του προγράμματος μελετών θα αποτελέσουν βάση περαιτέρω συζητήσεων με τους εμπειρογνώμονες των κρατών μελών, καθώς και ενδεχόμενης πρότασης της Επιτροπής για την θέσπιση εναρμονισμένης νομοθεσίας.
ΓΡΑΠΤΗ ΕΡΩΤΗΣΗ E-0041/98 υποβολή: Ulf Holm (V) προς την Επιτροπή (29 Iανουαρίου 1998)

Θέμα: Κανόνες για την εισαγωγή κατοικιδίων ζώων

Με την προσχώρηση της Σουηδίας στην ΕΕ τροποποιήθηκαν πολλοί κανόνες για την εισαγωγή κατοικιδίων ζώων στη χώρα. Σήμερα αρκεί η προβολή κτηνιατρικού πιστοποιητικού από τη χώρα εξαγωγής και, σε ορισμένες περιπτώσεις, η αποσκωλήκωση και ο εμβολιασμός. Εξακολουθεί όμως να υφίσταται ο κίνδυνος του να μην έχει αναπτύξει ένα μολυσμένο ζώο αντισώματα και συνεπώς να μην μπορεί να διαπιστωθεί η μόλυνση. Οι παλαιότερες διατάξεις που επέβαλλαν εξάμηνη καραντίνα, ήσαν αποτελεσματικότερες σε ό,τι αφορά την πρόληψη της εισαγωγής μολυσμένων ζώων στη χώρα.

Σήμερα υφίσταται συνεπώς μεγαλύτερος κίνδυνος για την εξάπλωση μολυσματικών ασθενειών από εισαχθέντα ζώα στα θηράματα και πίσω στους ανθρώπους και τα άλλα κατοικίδια ζώα.

Ποιά μέτρα σκοπεύει να λάβει η Επιτροπή για την αντιμετώπιση του συγκεκριμένου προβλήματος;

Θεωρεί η Επιτροπή ότι υφίσταται επαρκής έρευνα σε ό,τι αφορά την ευπάθεια των διαφορετικών θηραμάτων σε μολυσματικές ασθένειες;

Πιστεύει η Επιτροπή ότι η ΕΕ μπορεί να επιδείξει την απαραίτητη βούληση για την αντιμετώπιση της ενδεχόμενης εξάπλωσης μολυσματικών ασθενειών από τα κατοικίδια ζώα στα θηράματα;

Απάντηση του κ. Fischler εξ ονόματος της Επιτροπής (10 Μαρτίου 1998)

Τα εθνικά μέτρα που θεσπίστηκαν πρόσφατα από την Σουηδία όσον αφορά την καραντίνα που επιβάλλεται σε περιπτώσεις λύσσας των κατοικιδίων ζώων απαιτούν τα εν λόγω ζώα να εμβολιάζονται και να υποβάλλονται σε εξετάσεις αίματος για την ανίχνευση αντισωμάτων, τουλάχιστον τέσσερις μήνες μετά τον εμβολιασμό τους. Η ανωτέρω περίοδος αναμονής, που έπεται του εμβολιασμού, εγγυάται ότι το υπό εξέταση ζώο δεν παρουσιάζει κίνδυνο επωάσεως λύσσας, ενώ μία αρνητική εξέταση αίματος αποκλείει την πιθανότητα μελλοντικής εμφάνισης της νόσου.

Η Επιτροπή κατανοεί το ενδεχόμενο μετάδοσης από τα κατοικίδια ζώα στα θηράματα και άλλων μολυσματικών ασθενειών, πλην της λύσσας, όπως η εχινοκοκκίαση, η καταρροϊκή νόσος των σκύλων (distemper) και η λεϊσμανίαση. Η Επιτροπή πρόκειται να υποβάλει, εν ευθέτω χρόνω, τις προτάσεις της σχετικά με το εν λόγω θέμα.
ΓΡΑΠΤΗ ΕΡΩΤΗΣΗ P-0737/98 υποβολή: Werner Langen (PPE) προς την Επιτροπή (2 Μαρτίου 1998)

Θέμα: Οδηγία της ΕΕ σχετικά με τα εμπορικά σήματα

Η κοινοτική οδηγία σχετικά με τα εμπορικά σήματα εξασφαλίζει μία ιδιαίτερη νομική πρστασία στους κατασκευαστές επώνυμων εμπορικών σημάτων και τους επιτρέπει να διατηρούν την τιμή των προϊόντων τους σε ένα τεχνητά υψηλό επίπεδο. Αυτό το καθεστώς εμφανίζεται από πλευράς εμπορικού δικαίου ιδιαίτερα αμφισβητήσιμο, δεδομένου ότι θέτει την προστασία των κατασκευαστών επώνυμων ειδών υπεράνω των διεθνών συμφωνιών. Το γεγονός αυτό περιορίζει την ελεύθερη κυκλοφορία των εμπορευμάτων και είναι αντίθετο προς τα συμφέροντα των καταναλωτών οι οποίοι, εν τελευταία αναλύσει, είναι υποχρεωμένοι να πληρώνουν εξαιρετικά υψηλές τιμές.

1. Πώς αξιολογεί η Επιτροπή τις συνέπειες του περιορισμού της ελεύθερης κυκλοφορίας των εμπορευμάτων από την οδηγία του 1995 στον τομέα της πολιτικής του ανταγωνισμού και της πολιτικής των καταναλωτών, και πώς δικαιολογεί την «πρακτική» κυριαρχία των συμφερόντων των κατασκευαστών επώνυμων ειδών σε σχέση με τα συμφέροντα του ελεύθερου παγκόσμιου εμπορίου και της προστασίας των καταναλωτών;

2. Ποιές πληροφορίες διαθέτει η Επιτροπή σχετικά με την έκταση του εμποδίου που αντιπροσωπεύει η εν λόγω οδηγία γις τις εισαγωγές σε ενδιαφέρουσες τιμές προϊόντων επώνυμων ειδών και ποιές είναι οι επιπτώσεις της οδηγίας, μετά την έναρξη της ισχύος της, στο επίπεδο των τιμών πώλησης των επώνυμων ειδών που αποτελούν αντικείμενο του παγκόσμιου εμπορίου;

3. Ποιές πληροφορίες έχει η Επιτροπή για την πρακτική εφαρμογή της οδηγίας περί επώνυμων ειδών από τα κράτη μέλη της Ευρωπαϊκής Ένωσης και μπορεί να επιβεβαιώσει ότι π.χ. στο Βέλγιο, τα δικαστήρια έχουν καταδικάσει ως καταχρηστική την εφαρμογή της οδηγίας με σκοπό να εμποδίζονται οι παράλληλες εισαγωγές.

Απάντηση του κ. Monti εξ ονόματος της Επιτροπής (8 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0125/98 υποβολή: Petrus Cornelissen (PPE) προς την Επιτροπή (30 Iανουαρίου 1998)

Θέμα: Έρευνα σχετικά με τα ατυχήματα πολιτικής αεροπορίας

1. Μπορεί η Επιτροπή να προβεί σε επισκόπηση των σοβαρών ατυχημάτων πολιτικής αεροπορίας, τα οποία έχουν ερευνηθεί στα διάφορα κράτη μέλη της Ευρωπαϊκής Ένωσης μετά τη θέση σε εφαρμογή της οδηγίας 94/56 στις 21 Νοεμβρίου 1994 ((ΕΕ L 319 της 12.12.1994, σελ. 14. ));

2. Ποιές αρχές έχουν λάβει τις εκθέσεις έρευνας και σε ποιά προωθητικά μέτρα ασφαλείας ή άλλου είδους ενέργειες έχει οδηγήσει η υποβολή των εκθέσεων αυτών;

3. Πότε σκέπτεται η Επιτροπή να υποβάλει προτάσεις για την έρευνα των υπόλοιπων ατυχημάτων πολιτικής αεροπορίας, σύμφωνα με την υπόσχεση που δόθηκε κατά την κοινοβουλευτική έξέταση της προαναφερθείσης οδηγίας;

4. Κατά την προετοιμασία των προτάσεών της, πρόκειται η Επιτροπή να λάβει υπόψη την παλαιότερη εκφρασθείσα επιθυμία του Ευρωπαϊκού Κοινοβουλίου να μη δημοσιοποιούνται μόνο οι εκθέσεις δυστυχημάτων αλλά και οι εκθέσεις ατυχημάτων;

Απάντηση του κ. Kinnock εξ ονόματος της Επιτροπής (23 Μαρτίου 1998)

Αρκετά κράτη μέλη της Ένωσης - το Βέλγιο, η Αυστρία, το Λουξεμβούργο και η Ιταλία - δεν έχουν ακόμη μεταφέρει στο εθνικό δίκαιο τις διατάξεις της οδηγίας 94/56/ΕΚ του Συμβουλίου, της 21ης Νοεμβρίου 1994 για τη θέσπιση των βασικών αρχών που διέπουν τη διερεύνηση των ατυχημάτων και συμβάντων στην πολιτική αεροπορία. Η Επιτροπή έχει απευθύνει αιτιολογημένες γνώμες στα κράτη μέλη που δεν έχουν απαντήσει ικανοποιητικά στην προειδοποιητική επιστολή που τπθς απεστάλη τον Μάιο του 1997. Ακόμη και στις περιπτώσεις που η οδηγία έχει μεταφερθεί στο εθνικό δίκαιο εξακολουθούν να υπάρχουν πρακτικά προβλήματα με τη διερεύνηση σοβαρών συμβάντων λόγω των διαφορετικών διαδικασιών διερεύνησης. Η Επιτροπή έχει λοιπόν λάβει ελάχιστες εκθέσεις διερεύνησης σοβαρών συμβάντων και, ως αποτέλεσμα, δεν κατέστη δυνατό να λάβει περαιτέρω μέτρα.

Το πρωτοπόρο έργο για Ευρωπαϊκό Κέντρο Συντονισμού τωβ συστημάτων Αναφοράς Αεροπορικών Συμβάντων (ECCAIRS) που εκτελέστηκε από την Επιτροπή έχει πλέον ωριμάσει επαρκώς ώστε να είναι εφαρμόσιμο στην πράξη. Τον Μάρτιο θα διοργανωθεί επίσημη παρουσίαση του συστήματος και η πρόταση της Επιτροπής, η οποία θα λαμβάνει υπόψη τα σχόλια που θα λάβει μετά από αυτήν την παρουσίαση, θα εκδοθεί το 1998.

Σύμφωνα με την οδηγία 94/56/ΕΚ του Συμβουλίου απαιτείται να δημοσιεύονται οι εκθέσεις ατυχημάτων, ενώ περιορίζεται η διανομή των εκθέσεων συμβάντων, προκειμένου να ληφθεί υπόψη η διαφορετική φύση αυτών των δύο ειδών περιστατικών. Η Επιτροπή δεν προτίθεται να τροποποιήσει αυτές τις απαιτήσεις στο άμεσο μέλλον. Ωστόσο, η Επιτροπή προτίθεται να εξετάσει το όλο ζήτημα της συγκέντρωσης και διάδοσης των στοιχείων σχετικά με την ασφάλεια, ως προκαταρκτική ενέργεια προτού εξετάσει πιθανή πρόταση για δημοσίευση των πληροφοριών σχετικών με την ασφάλεια. Πάντοτε, δίδεται ιδιαίτερη προσοχή στο εύλογο συμφέρον που έχειι το κοινό.
ΓΡΑΠΤΗ ΕΡΩΤΗΣΗ P-0776/98 υποβολή: Elly Plooij-van Gorsel (ELDR) προς την Επιτροπή (5 Μαρτίου 1998)

Θέμα: Η γαλλική νομοθεσία σχετικά με την ελευθέρωση της αγοράς ηλεκτρικής ενέργειας

Πολλά κράτη μέλη ετοιμάζονται να τροποποιήσουν τη νομοθεσία τους σχετικά με την παραγωγή και τη διανομή ηλεκτρικής ενέργειας, στο πλαίσιο της ελευθέρωσης της αγοράς ηλεκτρισμού.

1. Γνωρίζει η Επιτροπή ότι η Γαλλία προτίθεται να τροποποιήσει το νόμο, ή έχει ήδη εγκρίνει τροποποιήσεις σύμφωνα με τις οποίες «το δίκτυο γενικής τροφοδότησης με ηλεκτρική ενέργεια» θεωρείται ως ιδιοκτησία της γαλλικής ΔΕΗ (EDF], δεδομένου ότι το δίκτυο αυτό έχει εκχωρηθεί στην εν λόγω επιχείρηση;

2. Θα μπορούσε να ερευνήσει η Επιτροπή εάν το δικαίωμα εκμετάλλευσης που είχε εκχωρήσει το γαλλικό κράτος στην EDF προβλέπει τη μεταφορά της κυριότητας του δικτύου στην EDF μετά τη λήξη της εκχώρησης;

3. Εάν όχι, δεν κρίνει η Επιτροπή ότι η εν λόγω τροποποίηση του νόμου αποσκοπεί στην αύξηση των στοιχείων ενεργητικού της EDF, μέσω της δωρεάν μεταφοράς της κυριότητας του δικτύου ηλεκτρικής ενέργειας, προσφέροντας κατ'αυτόν τον τρόπο στην εν λόγω επιχείρηση μια ευνοϊκή ανταγωνιστική θέση, στο πλαίσιο μιας ελευθερωμένης αγοράς ηλεκτρικής ενέργειας;

4. Εάν ναι, συμβιβάζεται η ως άνω μορφή κρατικής ενίσχυσης με τις διατάξεις της Συνθήκης ΕΟΚ;

Απάντηση του κ. Van Miert εξ ονόματος της Επιτροπής (26 Μαρτίου 1998)

Η Επιτροπή δεν γνωρίσει το νομοσχέδιο με το οποίο οι γαλλικές αρχές προτίθενται να μεταβιβάσουν την κυριότητα του δικτύου διανομής ηλεκτρικής ενέργειας στην Electricitι de France (EDF) κατά τη λήξη της παραχώρησης.

Η μεταβίβαση αυτού του δικτύου από το κράτος στην EDF χωρίς κατάλληλη τιμή μεταβίβασης θα μπορούσε να αυξήσει υπερβολικά τα συνολικά στοιχεία του ενεργητικού της EDF, παρέχοντας έτσι οικονομικό πλεονέκτημα στην επιχείρηση.

Η Επιτροπή θα εξετάσει τις σχετικές συνθήκες προκειμένου να εκτιμήσει εάν συμβιβάζονται με τις διατάξεις της Συνθήκης ΕΚ.
ΓΡΑΠΤΗ ΕΡΩΤΗΣΗ E-0207/98 υποβολή: Konstantinos Hatzidakis (PPE) προς την Επιτροπή (11 Φεβρουαρίου 1998)

Θέμα: Διακριτική μεταχείριση σε βάρος της τριτοβάθμιας ελληνικής αγροτοσυνδικαλιστικής οργάνωσης ΣΥ.Δ.Α.Σ.Ε.

Είναι σε γνώση του Επίτροπου αρμόδιου για θέματα αγροτικής πολιτικής, ότι η ελληνική τριτοβάθμια αγροτοσυνδικαλιστική οργάνωση «Συνομοσπονδία Δημοκρατικών Αγροτικών Συνεταιρισμών Ελλάδας» (ΣΥ.Δ.Α.Σ.Ε.) που σύμφωνα με έγκυρα στοιχεία εκπροσωπεί περίπου το 40% των Ελλήνων αγροτών, δεν μετέχει στην COPA, όπου αντιθέτως εκπροσωπούνται άλλες τριτοβάθμιες ελληνικές οργανώσεις αγροτών, όπως η ΠΑΣΕΓΕΣ και η ΓΕΓΑΣΕ; Θα συμφωνεί, φαντάζομαι μαζί μου ο Επίτροπος ότι η κατάσταση αυτή δεν είναι σύμφωνη με τις αρχές της δημοκρατίας, του πλουραλισμού και της αντιπροσωπευτικότητας που αποτελούν θεμελιώδεις αρχές της Ευρωπαϊκής Ένωσης.

Με δεδομένα αυτά μπορεί να με πληροφορήσει ο Επίτροπος, εάν προτίθεται να προβεί σε κάποιες ενέργειες ώστε να πάψει η απαράδεκτη αυτή κατάσταση και να εκπροσωπηθεί στην COPA και το 40% περίπου των Ελλήνων αγροτών που είναι οργανωμένοι στη ΣΥ.Δ.Α.Σ.Ε;

Επίσης προτίθεται η Επιτροπή να προβεί σε κάποιες ενέργειες έτσι ώστε να συμμετέχουν στις Συμβουλευτικές Επιτροπές Γεωργίας καθώς και στην Οικονομική και Κοινωνική Επιτροπή και εκπρόσωποι της ΣΥ.Δ.Α.Σ.Ε;

Τέλος θα μπορούσε να με πληροφορήσει η Επιτροπή ποιες ελληνικές μη κυβερνητικές οργανώσεις έχουν χρηματοδοτηθεί από τις γραμμές του προϋπολογισμού της Ένωσης πρώην 512 και νυν Β2/5122 κατά τα έτη 1994, 1995, 1996 και 1997 καθώς και με τι ποσά;

Απάντηση του κ. Fischler εξ ονόματος της Επιτροπής (16 Μαρτίου 1998)

Εφίσταται η προσοχή του Αξιότιμου μέλους του Κοινοβουλίου εφιστάται στο γεγονός ότι η Επιτροπή των Επαγγελματικών Αγροτικών Οργανώσεων της Ευρωπαϊκής Ένωσης (COPA) είναι μία οργάνωση εντελώς ανεξάρτητη από την Επιτροπή και έχει το δικό της καταστατικό και τα δικά της ιθύνοντα όργανα. Η Επιτροπή δεν μπορεί επομένως να αποφανθεί σχετικά με την είσοδο ή την άρνηση εισόδου μίας οργάνωσης στην COPA.

Όσον αφορά τις συμβουλευτικές επιτροπές, τα μέλη τους ορίζονται κατόπιν προτάσεως των ευρωπαϊκών αγροτικών οργανώσεων και όχι των κρατικών.

Για την Οικονομική και Κοινωνική Επιτροπή, υπενθυμίζεται στο Αξιότιμο μέλος του Κοινοβουλίου ότι ο ορισμός των μελών της αποτελεί προνόμιο του Συμβουλίου (άρθρο 194 2ο εδάφιο της συνθήκης (ΕΚ) και όχι της Επιτροπής.

Η Επιτροπή από τη μεριά της διατηρεί τακτικές επαφές με όλες τις αγροτικές οργανώσεις που το επιθυμούν.

Ενημερωτικά, δίδεται κατωτέρω στο Αξιότιμο μέλος του Κοινοβουλίου μία κατανομή των επιδοτήσεων που χορηγήθηκαν από το 1994 στις μη κυβερνητικές ελληνικές οργανώσεις αναφορικά με τις πιστώσεις του πρώην κονδυλίου B2-514, και νυν B2-5122:

>TABLE>

Για το έτος 1998 ωστόσο, η Επιτροπή εφιστά την προσοχή του Αξιότιμου μέλους του Κοινοβουλίου στο γεγονός ότι στο πλαίσιο του κονδυλίου B2-5122, το Κοινοβούλιο διέθεσε εκ των προτέρων 98% των πιστώσεων στις μεγάλες ευρωπαϊκές οργανώσεις, αφήνοντας μόνο 100.000 Ecu για τη χρηματοδότηση των οργανώσεων των οποίων οι στόχοι αφορούν προβληματικούς τομείς καθώς και των χωρών της κεντρικής και ανατολικής Ευρώπης.
ΓΡΑΠΤΗ ΕΡΩΤΗΣΗ E-0340/98 υποβολή: Luis Campoy Zueco (PPE) προς την Επιτροπή (17 Φεβρουαρίου 1998)

Θέμα: Στόχος 2

Μπορεί η Επιτροπή να μας πει ποια πρόκειται να είναι τα κριτήρια για το νέο στόχο 2 και ποιες πρόκειται να είναι οι ισπανικές περιοχές που θα περιληφθούν σε αυτόν;

Απάντηση της κας Wulf-Mathies εξ ονόματος της Επιτροπής (25 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-0329/98 της κας Todini ((ΕΕ C 223 της 17.7.1998 σελ. 167. )).